**ג'ורג' מקינטוש טרופ** (באנגלית: **George McIntosh Troup**;‏ ‏8 בספטמבר 1780 – 26 באפריל 1856) היה פוליטיקאי אמריקאי מג'ורג'יה, איש המפלגה הדמוקרטית-רפובליקנית, ולאחר מכן המפלגה הדמוקרטית, שכיהן כמושל ג'ורג'יה ה-32 בשנים 1823 - 1827. לפני כן הוא כיהן כחבר בית הנבחרים של ג'ורג'יה, כחבר בית הנבחרים של ארצות הברית וכחבר הסנאט של ארצות הברית, תפקיד אליו הוא שב לאחר תום כהונתו כמושל. טרופ האמין במדיניות ההתפשטות ובהשקפת הייעוד הגלוי, ותמך בהעברת האינדיאנים ממקומות מושבם. הוא נולד למשפחת בעלי מטעים ותמך בעבדות במשך כל חייו. בשנותיו האחרונות הוא נודע בכינוי "הרקולס של זכויות המדינות".

ראשית חייו
----------

ג'ורג' טרופ נולד במהלך מלחמת העצמאות של ארצות הברית בעיירה מקינטוש בלאף (כיום מקינטוש) שעל הנהר טומביגבי, במה שהיום הוא חלק מאלבמה, ואז חלק מג'ורג'יה. הוא היה בנם של ג'ורג' טרופ האב וקתרין מקינטוש, בתו ילידת ג'ורג'יה של קפטן ג'ון מקינטוש, קצין צבא בריטי והצ'יף של שבט מקינטוש. היא הייתה צאצאית לצ'יפים של שבט מקגיליוורי, ודודנית מדרגה ראשונה לצ'יף משבט המוסקוגי אלכסנדר מקגיליוורי (אנ') ודודתו של הצי'ף ויליאם מקינטוש (אנ'). על פי מקורות שונים, היה שמו האמצעי "מייקל" (Michael), אך על פי הביוגרפיה שלו מאת אדוארד ג'. הרדן, היה זה אכן שמו האמצעי, אך הוא העדיף את השם מקינטוש כהנצחה לסבו מצד אמו.

טרופ נישא פעמיים והיה אביהם של שישה ילדים. הוא חי בעיקר בעיר דבלין שבמחוז לורנס. אחוזת המטעים שלו, ולדוסטה (לעיתים מבוטא ואל ד'אוסטה), נקראה על שם ואל ד'אוסטה שבאיטליה. בהמשך, נקראה העיירה ולדוסטה שבג'ורג'יה על שם אחוזת המטעם של טרופ. על שמו נקראה עיירה בג'ורג'יה שהתקיימה בעבר בשם טרופוויל.

ב-1797 סיים טרופ את לימודיו בקולג' ניו ג'רזי (כיום אוניברסיטת פרינסטון). הוא למד משפטים בקריאת עצמית במשרד עורכי דין, ושנתיים לאחר מכן התקבל ללשכת עורכי הדין בסוואנה.

ראשית הקריירה הפוליטית
----------------------

טרופ נכנס לפוליטיקה, והיה למתנגד תקיף של שערוריית הקרקעות יאזו (Yazoo land scandal). כאיש המפלגה הדמוקרטית-רפובליקנית הוא כיהן תקופת כהונה אחת בבית הנבחרים של ג'ורג'יה בשנים 1803 - 1805. ב-1806 הוא נבחר לבית הנבחרים של ארצות הברית, תפקיד אליו הוא נבחר שלוש פעמים נוספות וכיהן בו בשנים 1807 - 1815. יחד עם חברי קונגרס נוספים, כולל הנרי קליי מקנטקי וג'ון קלהון מקרוליינה הדרומית, היה טרופ חלק מהתנועה הלאומנית שהייתה המקור למונח "ניצי המלחמה" (War hawks), שתמכו בכניסתה של ארצות הברית למלחמת 1812. טרופ הגן על קלהון באולם בית הנבחרים כאשר חבר הבית, ג'ון רנדולף מווירג'יניה תקף אותו, באומרו שהייתה זו "התקבצות גדולה של הבית... נגד הג'נטלמן הבודד מווירג'יניה".

ב-1816 נבחר טרופ לסנאט של ארצות הברית, שם הוא תמך בעמיתיו בעלי אחוזות המטעים האמידים, וכיהן כיושב ראש ועדת הכוחות המזוינים של הסנאט.

מושל ג'ורג'יה
-------------

ב-1819 בחר בעל הכוח הפוליטי בג'ורג'יה, ויליאם קרופורד בטרופ כמועמדו למשרת מושל ג'ורג'יה. אף על פי כן, טרופ נוצח פעמיים בבחירות על ידי יריבו המר של קרופורד, ג'ון קלארק, שזכה לתמיכתם של תושבי אזורי הספר. ב-1823 התמודד טרופ פעם נוספת בבחירות, שכן קלארק היה כבר מנוע מלהתמודד בפעם השלישית עקב הגבלת כהונה, וניצח. הוא דרש את העברתם של האינדיאנים מאומת המוסקוגי ממערב ג'ורג'יה. הוא היה מעוניין להעבירם אל הטריטוריה המערבית של רכישת לואיזיאנה, רעיון שהוצע לראשונה ב-1803 על ידי תומאס ג'פרסון. ב-1825, ניצח טרופ בבחירות הכלליות הראשונות שהתקיימו למשרת המושל בג'ורג'יה (עד אז המושל היה נבחר על ידי בית המחוקקים) בהפרש קולות קטן. בפברואר אותה שנה הוא ניהל את המשא ומתן על ההסכם השנוי במחלוקת עם האינדיאנים, מול דודנו מדרגה ראשונה, הצ'יף בן התערובת ויליאם מקינטוש. מקינטוש ו-49 מנהיגים נוספים של השבט ויתרו על שטח אדמה נרחב בג'ורג'יה, אף על פי שהם לא זכו לגיבוי של הרוב בקונפדרציית המוסקוגי. הוא איים לתקוף את הכוחות הפדרליים אם הם ייתערבו בהסכם וקרא תיגר על הנשיא ג'ון קווינסי אדמס, שנכנע ואפשר לטרופ להשתלט על שארית אדמות המוסקוגי בג'ורג'יה. במהלך תקופת כהונתו של טרופ כמושל, הוא גם תמך בחינוך הציבורי ובסלילתם של דרכים חדשות ושל תעלות. על אף מלחמת 1812 שהתקיימה זמן לא רב קודם לכן, טען טרופ שארצות הברית צריכה הייתה לשאוף ליחסים חיוביים עם הממלכה המאוחדת. הוא התייחס תמיד לבריטים במונחים משפחתיים ("בני דודנו", "יחסי אחווה עם אנגליה", "האומה האחות" שלנו) והאמין שמאחר ובריטניה ואמריקה חלקו שורשים משותפים, שתי הארצות "יתאחדו בסופו של דבר בצורה כלשהי", אף על פי שהוא האמין שארצות הברית צריכה "להישאר עצמאית לעד, אם כי לא לאהוב את אנגליה בצורה פחותה". המעצמה האירופאית שכלפיה נותר טרופ עוין הייתה צרפת. הוא היה ביקורתי מאוד הן כלפי המהפכה הצרפתית, בעיקר כלפי שלטון הטרור, והן כלפי ממשלת הרסטורציה הבורבונית שבאה אחריה.

שנותיו האחרונות
---------------

ב-1829, לאחר תום תקופת כהונתו השנייה כמושל, שב טרופ לסנאט, בו הוא כיהן בוועדה לענייני אינדיאנים של הסנאט. בוועידת זכויות המדינות, שהתכנסה בינואר 1852 בג'קסון, מיסיסיפי, הוא היה מועמד לנשיאות ארצות הברית.

ג'ורג' טרופ נפטר ב-26 באפריל 1856, בעת שביקר באחת מאחוזות המטעים שלו ליד נהר אוקוני במחוז מונטגומרי שבג'ורג'יה (כיום במחוז טראוטלן). הוא נטמן באחוזת המטעים רוזמונט.

ב-1826 הוקם מחוז טרופ על אדמת המוסקוגי לשעבר, ונקרא על שמו. במלחמת האזרחים האמריקאית, נקראה סוללה ארטילרית באת'נס בשם "ארטילריית טרופ" לזכרו.

לקריאה נוספת
------------

* Harden, Edward Jenkins. The life of George M. Troup. Savannah, 1859.
* Sobel, Robert, and John Raimo, eds. Biographical Directory of the Governors of the United States, 1789–1978, Vol. 1, Westport, Conn.; Meckler Books, 1978, p. 288

קישורים חיצוניים
----------------

ויקישיתוף מדיה וקבצים בנושא **ג'ורג' טרופ** בוויקישיתוף
* ג'ורג' טרופ באתר אגודת המושלים הלאומית (באנגלית)
* ג'ורג' טרופ באתר המדריך הביוגרפי של הקונגרס של ארצות הברית (באנגלית)
* ג'ורג' טרופ באנציקלופדיה החדשה של ג'ורג'יה (באנגלית)
* ג'ורג' טרופ באתר The Political Graveyard (באנגלית)
* ג'ורג' טרופ, באתר "Find a Grave" (באנגלית)

הערות שוליים
------------

1. ↑  Harden, Edward Jenkins. The life of George M. Troup. Savannah, 1859, pp. 2-7.
2. ↑  Reginald Horsman, Who Were the War Hawks?, Indiana Magazine of History, Vol. 60, No. 2 (June 1964), p. 128.
3. ↑  United States. Congress, Thomas Hart Benton, Abridgment of the Debates of Congress, from 1789 to 1856: Nov. 7, 1808-March 3, 1813, D. Appleton, 1857.
4. ↑  Michael D. Green, The Politics of Indian Removal: Creek Government and Society in Crisis, University of Nebraska Press, 1985, pp. 96–97.

| מושלי ג'ורג'יה ג'ורג'יהג'ורג'יה |
| --- |
| 

|  |  |
| --- | --- |
| ארצ'יבלד בולוק • באטן גווינט • ג'ון טראוטלן • ג'ון הוסטון • ג'ון וריט • ג'ורג' וולטון • ריצ'רד האולי • ג'ורג' ולס • סטיבן הרד • נייתן בראונסון • ג'ון מרטין • ליימן הול • ג'ון הוסטון • סמואל אלברט • אדוארד טלפייר • ג'ורג' מתיוס • ג'ורג' הנדלי • ג'ורג' וולטון • אדוארד טלפייר • ג'ורג' מתיוס • ג'ארד אירווין • ג'יימס ג'קסון • דייוויד עמנואל • ג'וזאיה טאטנאל • ג'ון מילדג' • ג'ארד אירווין • דייוויד בירדי מיטשל • פיטר ארלי • דייוויד בירדי מיטשל • ויליאם רייבן • מתיו טלבוט • ג'ון קלארק • ג'ורג' טרופ • ג'ון פורסיית' • ג'ורג' רוקינגהאם גילמר • וילסון למפקין • ויליאם סליי • ג'ורג' רוקינגהאם גילמר • צ'ארלס ג'יימס מקדונלד • ג'ורג' קרופורד • ג'ורג' טאונס • האוול קוב • הרשל וספסיאן ג'ונסון • ג'וזף א. בראון • ג'יימס ג'ונסון • צ'ארלס ג'נקינס • תומאס רוגר • רופוס בולוק • בנג'מין קונלי • ג'יימס מילטון סמית' • אלפרד קולקוויט • אלכסנדר סטיבנס • ג'יימס בוינטון • הנרי דיקרסון מקדניאל • ג'ון בראון גורדון • ויליאם נורת'ן • ויליאם ייטס אטקינסון • אלן קנדלר • ג'וזף טרל • מ. הוק סמית' • ג'וזף מקי בראון • מ. הוק סמית' • ג'ון סלייטון • ג'וזף מקי בראון • ג'ון סלייטון • נתניאל אדווין האריס • יו דורסי • תומאס הארדוויק • קליפורד ווקר • למרטין גריפין הארדמן • ריצ'רד ראסל הבן • יוג'ין טאלמדג' • יורית' ריברס • יוג'ין טאלמדג' • אליס ארנל • יוג'ין טאלמדג' • הרמן טאלמדג' • מלווין תומפסון • הרמן טאלמדג' • מרווין גריפין • ארנסט ונדייבר • קארל סנדרס • לסטר מדוקס • ג'ימי קרטר • ג'ורג' באסבי • ג'ו פרנק האריס • זל מילר • רוי בארנס • סאני פרדו • נייתן דיל • בריאן קמפ |  |

 |


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007381121005171
* GND: 1080793720
* ISNI: 0000 0000 4707 1712
* LCCN: nr90007039
* SNAC: w6p5628f
* US Congress: T000382
* VIAF: 58928799
* WorldCat: lccn-nr90007039

 |